## Pravilnik o vrstama i obilježjima imovine za pokriće tehničkih pričuva, pravila za disperziju i ograničenje ulaganja imovine za pokriće tehničkih pričuva, njihovo vrednovanje, usklađenost, pravila za upotrebu izvedenih financijskih instrumenata te način i rok izvještavanja

### NN 78/2006 (14.7.2006.), Pravilnik o vrstama i obilježjima imovine za pokriće tehničkih pričuva, pravila za disperziju i ograničenje ulaganja imovine za pokriće tehničkih pričuva, njihovo vrednovanje, usklađenost, pravila za upotrebu izvedenih financijskih instrumenata te način i rok izvještavanja

# HRVATSKA AGENCIJA ZA NADZOR FINACIJSKIH USLUGA

1873

Na temelju članka 101. stavak 1. t. 6. i 9.;
članka 103. stavak 1. t. 6. i 7., članka 118. stavak 2. Zakona o osiguranju
(»Narod­ne novine« br. 151/2005.) Hrvatska agencija
za nadzor financijskih usluga donijela je na sjednici održanoj 6. srpnja 2006.
godine:

## PRAVILNIK

### O VRSTAMA I OBILJEŽJIMA IMOVINE ZA POKRIĆE TEHNIČKIH PRIČUVA, PRAVILA ZA DISPERZIJU I OGRANIČENJE ULAGANJA IMOVINE ZA POKRIĆE TEHNIČKIH PRIČUVA, NJIHOVO VREDNOVANJE, USKLAĐENOST, PRAVILA ZA UPOTREBU IZVEDENIH FINANCIJSKIH INSTRUMENATA TE NAČIN I ROK IZVJEŠTAVANJA

I. PREDMET PRAVILNIKA

Članak 1.

(1) Ovim Pravilnikom detaljnije se određuju
vrste i obilježja dopuštenih ulaganja imovine za pokriće tehničkih pričuva,
njihovo vrednovanje i usklađenost ulaganja sa odredbama Zakona o osiguranju (u
daljnjem tekstu Zakon), te rokovi i način i rokove izvještavanja Hrvatske
agencije za nadzor financijskih usluga (u daljnjem tekstu Agencija).

(2) Imovina za pokriće tehničkih pričuva je
imovina društva za osiguranje namijenjena pokriću budućih obveza iz osiguranja
te eventualnih gubitaka zbog rizika koji proizlaze iz poslova osiguranja koje
obavlja društvo za osiguranje i s obzirom na koje je društvo za osiguranje
dužno oblikovati tehničke pričuve osiguranja.

(3) Odredbe ovog Pravilnika odgovarajuće se
primjenjuju i na društva za reosiguranje kao i na pool
osiguranja i reosiguranja.

II. OBLIKOVANJE
TEHNIČKIH PRIČUVA OSIGURANJA

Članak 2.

(1) Društvo oblikuje odgovarajuće tehničke
pričuve u vezi sa poslovima osiguranja koja obavlja.

(2) Društvo za osiguranje dužno je oblikovati
sljedeće pričuve osiguranja:

1. pričuve za prijenosne premije (čl. 108. Zakona),

2. pričuve za bonuse i popuste (čl. 109. Zakona),

3. pričuve šteta (čl.
110. Zakona),

4. druge tehničke pričuve osiguranja (čl. 113. Zakona).

(3) Društvo za osiguranje može oblikovati i
tehničke pričuve za kolebanje šteta.

Iznimno od ove odredbe, društvo za osiguranje
dužno je oblikovati tehničke pričuve za kolebanje šteta ako obavlja poslove
osiguranja iz članka 3. stavka 2. točke 14. Zakona o osiguranju (osiguranje
kredita).

(4) Matematičke pričuve osiguranja dužno je
oblikovati društvo za osiguranje koje obavlja životna osiguranja, odnosno
osiguranja osoba kod kojih se kumuliraju sredstva štednje ili sredstva za
pokriće rizika u kasnijim godinama osiguranja, kao što su osiguranja od nezgoda
ili zdravstvena osiguranja, s višegodišnjim trajanjem na koja se primjenjuju
tablice vjerojatnosti i izračuni kao i na životna osiguranja.

(5) Društvo za osiguranje koje obavlja
osiguranja kod kojih osiguranik preuzima na sebe investicijski rizik mora u
vezi s ovim osiguranjima oblikovati i posebne pričuve.

(6) Mjerila i način obračuna tehničkih pričuva
propisat će se posebnim pravilnikom, sukladno odredbama članka 107. stavka 7.
Zakona o osiguranju.

III. ULAGANJA,
USKLAĐENOST IMOVINE ZA POKRIĆE TEHNIČKE PRIČUVE I UPOTREBA IZVEDENIH
FINANCIJSKIH INSTRUMENATA

Članak 3.

(1) Pri odabiru vrsti i obilježja imovine za
pokriće tehničke pričuve društvo za osiguranje mora uzimati u obzir vrste
poslova osiguranja koje obavlja, tako da je zajamčena sigurnost, isplativost i
tržišnost ulaganja, odgovarajuća ročnost u odnosu na dospijeće obveza iz
ugovora o osiguranju te raznovrsnost i disperzija ulaganja.

(2) Društvo za osiguranje dužno je ulaganja
imovine za pokriće zbog kojih je izloženo rizicima eventualnih gubitaka zbog
promjene kamatnih stopa, tečajeva stranih valuta, odnosno drugih tržišnih
rizika, na odgovarajući način uskladiti sa svojim obvezama na temelju ugovora o
osiguranju čija je visina ovisna o jednakim promjenama.

(3) Kod ulaganja imovine za pokriće društvo za
osiguranje može upotrebljavati i izvedene financijske instrumente ako oni
omogućuju smanjenje rizika iz stavka 2. ovog članka.

(4) Izvedeni financijski instrumenti (derivati)
u smislu Zakona o deviznom poslovanju i ovog Pravilnika jesu vrijednosni papiri
ili ugovori čija se vrijednost mijenja prema promjenama vrijednosti
financijskog instrumenta ili drugog pravnog posla iz kojeg su izvedeni
(promjenama utvrđene kamatne stope, cijene robe, cijene vrijednosnog papira,
tečaja valute) ili drugi financijski instrumenti čija se vrijednost mijenja
prema odnosnoj varijabli te koji se podmiruju na neki budući datum.

(5) Društvo za osiguranje je dužno o vrsti i
obilježjima odabranih izvedenih financijskih instrumenata obavijestiti nadzorno
tijelo u roku od osam dana od njihove upotrebe.

III. 1. Imovina za
pokriće matematičke pričuve

Članak 4.

(1) Imovina za pokriće matematičke pričuve
namijenjena je pokriću obveza društva za osiguranje iz onih vrsta osiguranja za
koje je potrebno oblikovati matematičke pričuve.

(2) Imovina za pokriće matematičke pričuve smije
se upotrijebiti samo za isplatu obveza iz ugovora o osiguranju u vezi s kojima
je oblikovana imovina za pokriće matematičke pričuve.

(3) Društvo za osiguranje dužno je imovinom za
pokriće matematičke pričuve upravljati odvojeno od druge imovine i kod banke
ovlaštene za obavljanje platnog prometa otvoriti račun preko kojeg će primati
uplate i obavljati isplate iz poslova u svezi s imovinom za pokriće za životna
osiguranja.

(4) Društvo za osiguranje koje vodi vrijednosne
papire na skrbničkom računu u banci skrbniku ili kod Središnje depozitarne
agencije, mora odvojiti račune vrijednosnih papira koji se odnose na imovinu za
pokriće matematičke pričuve od ostalih vrijednosnih papira.

(5) U svezi s ulaganjem imovine za pokriće
matematičke pričuve u depozite kod banaka, odnosno u zajmove, društvo je
obvezno sklopiti ugovor s bankom odnosno zajmoprimcem iz kojeg mora biti
vidljivo da se navedeni ugovor odnosi na imovinu za pokriće matematičke
pričuve.

(6) Kada je zajam iz stavka 5. ovoga članka
osiguran garancijom banke, odnosno vrijednosnim papirima, društvo za osiguranje
dužno je osigurati uknjižbu predmeta osiguranja u korist drustva.

*III. 2. Ulaganja imovine
za pokriće matematičke pričuve*

Članak 5.

(1) Vrijednost imovine za pokriće matematičke
pričuve mora u svakom trenutku biti najmanje jednaka visini traženog pokrića.

(2) Društvo za osiguranje mora krajem svakog
tromjesečja za račun imovine za pokriće matematičke pričuve steći dodatnu
imovinu ako je to nužno radi usklađivanja vrijednosti imovine za pokriće
matematičke pričuve s visinom traženog pokrića.

(3) Prema odredbama članka 120. Zakona o
osiguranju, kod životnih osiguranja i zdravstvenih osiguranja kod kojih je
nužno oblikovati matematičku pričuvu sukladno članku 107. stavku 5. Zakona,
traženo pokriće obuhvaća pored matematičkih pričuva i pričuve za prijenosne
premije, pričuve šteta te pričuve za bonuse i popuste.

(4) Kod životnih osiguranja kod kojih
ugovaratelj snosi rizik ulaganja, obračunava se matematička pričuva za pokriće
rizika smrti, troškova obavljanja djelatnosti ili drugih rizika poput
garantiranih isplata o dospijeću ili garantiranih otkupnih vrijednosti, na
način propisan Mjerilima i načinom obračuna tehničkih pričuva iz članka 107.
stavka 7. Zakona o osiguranju. Imovinu koja se odnosi na pokriće ove
matematičke pričuve društvo ne smije ulagati u uzajamne, odnosno investicijske
fondove s čijim društvima za upravljanje čini povezanu osobu.

(5) Traženo pokriće izračunava se odvojeno za
svaku vrstu osiguranja iz članka 121. stavka 1., odnosno članka 107. stavka 5.
Zakona o osiguranju.

Članak 6.

(1) Imovinu za pokriće matematičke pričuve
društvo za osiguranje može ulagati sukladno odredbama članka 122., 123. i
članka 124. stavka 1. Zakona o osiguranju.

(2) Podatke o uloženoj imovini društvo za
osiguranje dostavlja tromjesečno sa stanjem na zadnji dan kalendarskog
tromjesečja.

(3) Podaci o uloženoj imovini dostavljaju se na obrascu
*»Pregled ulaganja imovine za pokriće matematičke pričuve (traženo pokriće) na
dan \_\_\_\_\_\_\_\_\_\_«* – Obrazac PU – 1.

(4) Obrazac PU – 1 sastavni je dio ovog
Pravilnika i društvo za osiguranje obvezno ga je dostaviti nadzornom tijelu u
roku od mjesec dana od isteka tromjesečja.

(5) Iznimno od stavka 4. ovog članka, podaci o
stanju na posljednji dan kalendarske godine dostavljaju se u roku propisanom za
dostavu godišnjeg financijskog izvješća iz članka 142. Zakona o osiguranju koji
za društva za osiguranje iznosi tri mjeseca nakon isteka kalendarske godine,
odnosno za društva koja obavljaju poslove reosiguranja četiri mjeseca od isteka
kalendarske godine.

(6) Iznimno od odredbi stavka 4. i 5. ovog
članka, u slučaju zahtjeva sukladno članku 158. stavku 4. Zakona, društvo za
osiguranje dužno je dostaviti propisano izvješće u roku kojega odredi nadzorno
tijelo.

*III. 3. Ulaganja imovine
za pokriće tehničke pričuve (osim matematičke pričuve)*

Članak 7.

(1) Imovinu za pokriće tehničkih pričuva
oblikovanih sukladno odredbama članka 2. ovog Pravilnika, osim matematičke
pričuve, društvo za osiguranje može ulagati sukladno odredbama članka 115. i
116. Zakona o osiguranju.

(2) Podatke o uloženoj imovini društvo za
osiguranje dostavlja tromjesečno sa stanjem na zadnji dan kalendarskog
tromjesečja.

(3) Podaci o uloženoj imovini dostavljaju se na
obrascu *»Pregled ulaganja imovine za pokriće tehničke pričuve na dan
\_\_\_\_\_\_\_\_\_\_«* – Obrazac PU – 2.

(4) Obrazac PU – 2 sastavni je dio ovog
Pravilnika i društvo za osiguranje obvezno ga je dostaviti nadzornom tijelu u
roku od mjesec dana od isteka tromjesečja.

(5) Iznimno od stavka 4. ovog članka, podaci o
stanju na posljednji dan kalendarske godine dostavljaju se u roku propisanom za
dostavu godišnjeg financijskog izvješća iz članka 142. Zakona o osiguranju koji
za društva za osiguranje iznosi tri mjeseca nakon isteka kalendarske godine,
odnosno za društva koja obavljaju poslove reosiguranja četiri mjeseca od isteka
kalendarske godine.

(6) Iznimno od odredbi stavka 4. i 5. ovog
članka, u slučaju zahtjeva sukladno članku 158. stavku 4. Zakona, društvo za
osiguranje dužno je dostaviti propisano izvješće u roku kojega odredi nadzorno
tijelo.

IV. ANALITIČKI PODACI O
ULAGANJU IMOVINE ZA POKRIĆE TEHNIČKIH PRIČUVA

Članak 8.

(1) U prilogu propisanih obrazaca iz članka 6. i
7. ovog Pravilnika, društva za osiguranje dužna su dostavljati i analitičke
podatke o ulaganju imovine za pokriće tehničkih pričuva.

(2) Analitičke podatke potrebno je dostaviti
prema rednim brojevima tabela PU – 1 i PU – 2 na sljedeći način:

– za ulaganja u zajmove treba navesti podatke o
korisnicima, datumu odobrenja, iznosu odobrenog zajma, roku povrata, kamatnu
stopu i stanje iznosa zajma na dan obračuna,

– za ulaganja u dionice i udjele treba navesti
podatke o visini udjela u pojedinoj pravnoj osobi kao i postotnom učešću u
kapitalu i glasačkim pravima ako je jednako ili veće od 20%,

– za ulaganja u dužničke vrijednosne papire
podatke o izdavatelju uz naznaku uvjeta pod kojima su sredstva uložena (datum ulaganja,
dospijeće, kamatna stopa),

– za ulaganja u depozite kod banaka, podatke o
nazivu banke, datumu i visini odobrenja, kamatnu stopu i rok povrata depozita,

– za predujmove i zajmove u iznosu otkupne
vrijednosti police životnog osiguranja nije potrebno pojedinačno navoditi
korisnike već broj sklopljenih ugovora,

– za ulaganja u nekretnine treba navesti podatke
o sadašnjoj knjigovodstvenoj vrijednosti svake pojedinačne nekretnine, datum
uknjižbe prava vlasništva u zemljišnim knjigama ili datum podnošenja zahtjeva
za uknjižbu ako je postupak u tijeku te naznaku da li nekretnina ostvaruje ili
se od nje tek očekuje prinos.

(3) U prilogu obrazaca potrebno je navesti i
podatak o razlici policirane i dospjele premije
osiguranja na dan obračuna.

V. VREDNOVANJE ULAGANJA
IMOVINE ZA POKRIĆE TEHNIČKIH PRIČUVA

Članak 9.

Na vrednovanja ulaganja iz ovog Pravilnika
primjenjuju se odredbe Međunarodnih standarda financijskog izvještavanja
obvezujuće za velike obveznike prema Zakonu o računovodstvu.

Članak 10.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/06-01/25

Urbroj: 326-01/06-1

Zagreb, 6. srpnja 2006.

Predsjednik Uprave

**Ante Samodol, v. r**

**Obrazac PU-1**

Naziv društva: \_\_\_\_\_\_\_\_\_\_\_\_\_\_\_\_\_\_\_\_\_\_

**PREGLED ULAGANJA IMOVINE ZA POKRIĆE MATEMATIČKE
PRIČUVE (TRAŽENO POKRIĆE) na dan \_\_\_\_\_\_\_\_\_\_\_\_\_\_\_\_**

*u kunama*

|  |  |  |  |  |
| --- | --- | --- | --- | --- |
| Redni broj | Namjena ulaganja | Dozvoljeni % | Ostvareni iznos | Ostvareni  % |
|  | **IMOVINA ZA POKRIĆE MATEMATIČKE PRIČUVE** | **100%** |  |  |
| **I** | **Ulaganja predviđena člankom 122. stavak 1.** | **100%** |  |  |
| 1. | vrijednosni papiri (1.1 do 1.3) | 100% |  |  |
| *1.1* | *izdavatelj RH* |  |  |  |
| *1.2* | *izdavatelj HNB* |  |  |  |
| *1.3* | *izdavatelj HBOR* |  |  |  |
| 2. | Obveznice i drugi dužnički vrijednosni papiri za koje je RH izdala jamstvo | 100% |  |  |
|  | Točke 1. i 2. najmanje | 50% |  |  |
| 3. | Obveznice i drugi dužnički vrijednosni papiri čiji je izdavatelj jedinica lokalne i područne (regionalne) samouprave u RH |  |  |  |
| 4. | Obveznice i drugi dužnički vrijednosni papiri za koje je jedinica lokalne i područne (regionalne) samouprave u RH izdala jamstvo |  |  |  |
| 5. | Obveznice i drugi dužnički vrijednosni papiri kojima se trguje na organiziranom tržištu vrijednosnih papira u RH |  |  |  |
|  | Točke 3., 4. i 5. zajedno najviše | 35% |  |  |
| 6. | Dionice kojima se trguje na organiziranom tržištu vrijednosnih papira u RH | 25% |  |  |
| 7. | Udjeli i dionice investicijskih fondova koji su registrirani u RH | 40% |  |  |
| 8. | Predujmovi i zajmovi u iznosu otkupne vrijednosti osiguranja na temelju ugovora o životnom osiguranju | 30% |  |  |
| 9. | Zajmovi bankama sa sjedištem u RH |  |  |  |
| 10. | Depoziti u bankama sa sjedištem u RH |  |  |  |
|  | Točke 9. i 10. zajedno najviše 30% (za istu banku ili više povezanih do 10%) | 30% |  |  |
| 11. | Zajmovi osigurani garancijom banke sa sjedištem u RH |  |  |  |
| 12. | Zajmovi osigurani vrijednosnim papirima iz točke 1. do 4. |  |  |  |
|  | Točke 11. i 12. zajedno najviše 20% (jednom zajmoprimcu najviše 2%) | 20% |  |  |
| 13. | Nekretnine i druga stvarna prava na nekretnini (pravo građenja i pravo služnosti); (ulaganja u jednu odnosno više nekretnina koje su međusobno povezane tako da čine jednu cjelinu najviše 10%) | 30% |  |  |
| 14. | Sredstva na poslovnom računu društva za osiguranje | 3% |  |  |
| II | Ulaganja predviđena člankom 122. stavak 2. | 15% |  |  |
| 1. | Dugoročne obveznice i dugoročni dužnički vrijednosni papiri čiji je izdavatelj država članica ili država članica OECD-a |  |  |  |
| 2. | Dugoročne obveznice ili drugi dugoročni vrijednosni papiri čiji je izdavatelj inozemni nedržavni subjekt države članice ili države članice OECD-a |  |  |  |
| 3. | Dionice čiji je izdavatelj inozemno dioničko društvo kojima se trguje na organiziranim tržištima kapitala država članica ili država članica OECD-a |  |  |  |
| 4. | Udjeli investicijskih fondova koji se prodaju u državi članici ili državi članici OECD-a |  |  |  |
| III | Ulaganja predviđena člankom 122. stavak 3. (ulaganja uz suglasnost nadzornog tijela) |  |  |  |
| IV | Ostala ulaganja koja nisu predviđena Zakonom |  |  |  |

Obrazac PU-1

TRAŽENO POKRIĆE MATEMATIČKE PRIČUVE na dan
\_\_\_\_\_\_\_\_\_\_\_\_\_\_\_\_\_\_\_\_\_\_\_\_

u kunama

|  |  |  |
| --- | --- | --- |
| Redni broj | Stavka | Iznos |
| 1. | Matematička pričuva |  |
| 2. | Pričuva za prijenosne premije kod vrsta rizika za koje je nužno oblikovati matematičku pričuvu |  |
| 3. | Pričuva za štete kod vrsta rizika za koje je nužno oblikovati matematičku pričuvu |  |
| 4. | Pričuva za bonuse i popuste kod vrsta rizika za koje je nužno oblikovati matematičku pričuvu |  |
|  | Ukupno traženo pokriće matematičke pričuve (1+2+3+4) |  |

u kunama

|  |  |  |
| --- | --- | --- |
| Redni broj | Stavka | Iznos |
| 1. | Ukupno uložena sredstva |  |
| 2. | Ukupno traženo pokriće matematičke pričuve |  |
|  | Razlika (2-1) |  |
|  |  |  |

Mjesto i datum: \_\_\_\_\_\_\_\_\_\_\_\_\_\_\_\_\_\_\_\_\_\_\_\_          Podatke
prikupio:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(čitko ime i prezime, potpis)

Odgovorna osoba: \_\_\_\_\_\_\_\_\_\_\_\_\_\_\_\_\_\_\_\_\_\_\_

Obrazac PU-2

Naziv društva: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

PREGLED STANJA ULAGANJA IMOVINE ZA POKRIĆE
TEHNIČKE PRIČUVE na dan \_\_\_\_\_\_\_\_\_\_\_\_\_\_\_

u kunama

|  |  |  |  |  |
| --- | --- | --- | --- | --- |
| Redni broj | Namjena ulaganja | Dozvoljeni % | Ostvareni iznos | Ostvareni % |
|  | **IMOVINA ZA POKRIĆE TEHNIČKE PRIČUVE** | **100%** |  |  |
| **I** | **Ulaganja predviđena člankom 115. stavak 1.** | **100%** |  |  |
| 1. | vrijednosni papiri (1.1 do 1.3) | 100% |  |  |
| *1.1* | *izdavatelj RH* |  |  |  |
| *1.2* | *izdavatelj HNB* |  |  |  |
| *1.3* | *izdavatelj HBOR* |  |  |  |
| 2. | Obveznice i drugi dužničko vrijednosni papiri za koje je RH izdala jamstvo | 100% |  |  |
| 3. | Obveznice i drugi dužničko vrijednosni papiri čiji je izdavatelj jedinica lokalne i područne (regionalne) samouprave u RH |  |  |  |
| 4. | Obveznice i drugi dužnički vrijednosni papiri za koje je jedinica lokalne i područne (regionalne) samouprave u RH izdala jamstvo |  |  |  |
| 5. | Obveznice i drugi dužnički vrijednosni papiri kojima se trguje na organiziranom tržištu vrijednosnih papira u RH |  |  |  |
|  | **Točke 3., 4. i 5. zajedno najviše** | **35%** |  |  |
| 6. | Obveznice i drugi dužnički vrijednosni papiri kojima se ne trguje na organiziranom tržištu vrijednosnih papira ako je njihov izdavatelj pravna osoba sa sjedištem u RH (isti izdavatelj najviše 1%) | 5% |  |  |
| 7. | Dionice kojima se trguje na organiziranom tržištu vrijednosnih papira u RH | 25% |  |  |
| 8. | Dionice kojima se ne trguje na organiziranom tržištu vrijednosnih papira, ako je njihov izdavatelj pravna osoba sa sjedištem u RH |  |  |  |
| 9. | Udjeli trgovačkih društava sa sjedištem u RH |  |  |  |
|  | **Točke 8. i 9. isti izdavatelj ne više od 1%, a zajedno najviše** | **5%** |  |  |
| 10. | Udjeli i dionice investicijskih fondova koji su registrirani u RH | 40% |  |  |
| 11. | Zajmovi osigurani založnim pravom na nekretnini odnosno prijenosom prava vlasništva, ako je založno pravo upisano u zemljišnoj knjizi u RH ili državi članici, te ako vrijednost zajma nije veća od 60% tržišne vrijednosti nekretnine procijenjene od ovlaštenog sudskog procijenitelja. U slučaju da je na nekretnini već upisano jedno ili više založnih prava, vrijednost zajma ne smije biti veća od 60% tržišne vrijednosti nekretnine umanjene za vrijednost već upisanih založnih prava (jednom zajmoprimcu najviše 2%) | 20% |  |  |
| 12. | Zajmovi bankama i depoziti u bankama sa sjedištem u RH (ista banka ili više povezanih banaka najviše 10%) (točke 12. i 16. Zakona) | 30% |  |  |
| 13. | Zajmovi osigurani garancijom banke sa sjedištem u RH |  |  |  |
| 14. | Zajmovi osigurani vrijednosnim papirima iz točke 1. do 4. ovoga stavka |  |  |  |
|  | **Točke 13. i 14. jednom zajmoprimcu ne više od 2%, a zajedno najviše** | **20%** |  |  |
| 15. | Nekretnine i druga stvarna prava na nekretnini (pravo građenja, pravo služnosti); (ulaganja u jednu odnosno više nekretnina koje su međusobno povezane tako da čine jednu cjelinu najviše 10%) | 30% |  |  |
| 16. | Sredstva na poslovnom računu društva za osiguranje (točka 17. Zakona) | 3% |  |  |
| **II** | **Ulaganja predviđena člankom 115. stavak 2.** | **15%** |  |  |
| 1. | Dugoročne obveznice i dugoročne dužničke vrijednosne papire čiji je izdavatelj država članica ili država članica OECD-a |  |  |  |
| 2. | Dugoročne obveznice i dugoročne dužničke vrijednosne papire čiji je izdavatelj inozemni nedržavni subjekt države članice ili države članice OECD-a |  |  |  |
| 3. | Dionice čiji je izdavatelj inozemno dioničko društvo kojima se trguje na organiziranim tržištima kapitala država članica ili država članica OECD-a |  |  |  |
| 4. | Udjeli investicijskih fondova koji se prodaju u državi članici ili državi članici OECD-a |  |  |  |
| **III** | **Ulaganja predviđena člankom 115. stavak 3. (ulaganja uz suglasnost nadzornog tijela)** |  |  |  |
| **IV** | **Ostala ulaganja koja nisu predviđena Zakonom** |  |  |  |
| *NAPOMENA: Ulaganja sukladno ovoj tabeli od točke 5. do točke 10. istog izdavatelja i od točke 11. do točke 14. izuzev depozita kod točke 12. (koji se odnose na točku 16. stavka 1. članka 115. Zakona) jednom zajmoprimcu zajedno **ne smiju prelaziti** 5% ukupne imovine za pokriće tehničke pričuve.* | | | | |

TEHNIČKE PRIČUVE na dan \_\_\_\_\_\_\_\_\_\_\_\_\_\_\_\_\_

|  |  |  |
| --- | --- | --- |
| Redni broj | Stavka | Iznos |
| 1 | Pričuve za prijenosne premije |  |
| 2 | Pričuve za bonuse i popuste |  |
| 3 | Pričuve šteta |  |
| 4 | Druge tehničke pričuve osiguranja |  |
|  | Ukupno tehničke pričuve (1+2+3+4) |  |

|  |  |  |
| --- | --- | --- |
| Redni broj | Stavka | Iznos |
| 1. | Ukupno uložena imovina |  |
| 2. | Ukupno tehničke pričuve |  |
|  | Razlika (2-1) |  |
|  |  |  |

Mjesto i datum: \_\_\_\_\_\_\_\_\_\_\_\_\_\_\_\_\_\_\_\_\_\_\_\_          Podatke
prikupio:\_\_\_\_\_\_\_\_\_\_\_\_\_\_\_\_\_\_\_\_\_\_\_
(čitko ime i
prezime, potpis)

Odgovorna osoba: \_\_\_\_\_\_\_\_\_\_\_\_\_\_\_\_\_\_\_\_\_\_\_

Pravilnik, NN 78/2006-1873
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)